Gedagte vir die dag: Ons het direkte toegang tot GodFoto: Melanie Schlenter Die Here het direk met Moses gepraat soos ’n man met sy vriend. (Eksodus 33:11) Christus het nie ingegaan in ’n heiligdom wat deur mense gemaak is en net ’n namaaksel van die ware is nie. Nee, Hy het in die hemel self ingegaan om nou ter wille van ons voor God te verskyn. (Hebreërs 9:24) Met Jesus se kruisiging en dood het dit oor die hele aarde donker geword. Die Lig vir die mensdom was uitgedoof. Rotse het oopgeskeur en dooies het opgestaan. Jode het die eindtyd gewoonlik so beskryf – ’n finale wending het hier plaasgevind. Die kleed tussen die Heiligste en Allerheiligste van die tempel het geskeur. Net priesters is in die Allerheiligste van die tempel toegelaat, maar met die skeur van die kleed het ’n nuwe bedeling aangebreek – nou het elke mens vrye toegang tot die lewende God. In Grieks staan die skeuring van die kleed in die passief, dus God skeur self die kleed – God is met ander woorde die dader, Hy verrig die aksie, Hy bring versoening tussen God en mens. Ons kan nou met vrymoedigheid, dag of nag, vir God aanroep. Wat ’n voorreg om in ’n verhouding met God te wees, Hom Vader te kan noem. Hy het ons onvoorwaardelik lief. Jesus moes ly sodat ons hierdie voorreg kan geniet. Die Allerheiligste is nie meer vir ons verbode nie, Jesus Christus se sterwe en opstanding maak vir ons die pad na God toe oop. Maak gebruik van hierdie oop deur by God wat Christus met sy lewe vir jou oopgebreek het, en sorg dat jy altyd in noue kontak met God leef. Daar is talle voorbeelde in die Bybel wat vir ons die bewys is dat gebed wel ŉ verandering kan maak. Moet nooit jou gebedslewe verwaarloos nie, selfs nie al lyk dit asof daar niks meer aan die saak gedoen kan word nie. Stel elke dag ’n gebedslys op en bid vir ander mense. Gebed kán sake verander. Die Here het met Moses gepraat soos met sy vriend. Weens Moses se volkome toewyding aan God en sy vertroue in God se leiding was daar ’n baie hegte verhouding tussen hulle. Gebed is gesprek met God as Vriend.